《和陶诗二首 其一》
明代·桂彦良

蛟龙作云雨，蜉蝣出以阴。小大各有适，胡然愁予襟。

架插千卷书，壁挂无弦琴。希贤复希圣，视古犹视今。

所贵生世间，动止为人钦。有琴莫厌弹，有酒莫厌斟。

穷居见高节，寡和乃希音。谁能言嗫嚅，强颜随冠簪。

子云媚新室，立言徒艰深。

作者简介：（?—1387）元明间浙江慈溪人，名德，号清节，以字行。元末乡贡进士。曾任包山书院山长、平江路学教授。张士诚、方国珍征辟，均不就。洪武六年应召赴都，授太子正字。为太子及诸王、功臣子弟师。迁晋王左长史。太祖称为“通儒”。洪武十八年告归。有《清节》、《清溪》、《山西》、《拄笏》、《老拙》等集。